khistorydata/jeongjo-sjw-relations huggingface dataset:
정조 7년
同副承旨吳大益書啓。臣於本月初三日。敬奉敦諭。傳諭于廣州西面彦珠里議政府左議政洪樂性。所住處。則以爲。以臣之罪。不被嚴誅。徒蒙隆恩。在臣身。可謂萬萬榮幸。而在朝家處分。四方聽聞。果何如也。竊冀聖明之俯察。而顒俟威罰之遄降。不意承宣。又復儼臨。手傳恩諭。口布聖敎。優渥夐越尋常。溫言愈益懇摯。臣雙擎九頓。汗淚交逬。驚感駭惑。五情錯亂。罔知置躬之所。臣之目下情踪。萬無冒此職名。抗顔入城之望。今日如得遞免。明日卽當趨入。以伸叩謝之忱。更請未勘之罪。仍念臣每於聖諭之下。不敢泯默。披腹刳腸。附奏煩複。誠莫孚格。未蒙體諒之恩。罪積逋慢。荐犯猥越之誅。情窮勢迫。秪增惶蹙。且臣素患風痰之症。彌苦無減之中。又自數昨。重添暑感。神精昏瞀。氣息懍綴。悲苦之懇。末由盡布。更當冒入文字。申暴危衷云矣。臣旣承偕入之命。故姑爲仍留之意。馳啓。踏啓字
정조 7년
癸卯六月初五日辰時。上御誠正閣。禮房承旨入侍時。右承旨李在學。記事官尹行任。記注官金健修。記事官李崑秀。以次進伏訖。上曰。明日常參。承旨兩司不可不備員。在外承旨兩司竝許遞。前望單子入之。新除授承旨兩司。待下批牌招察任。出榻敎上曰。前望多不修正。極爲駭然。當該吏曹郞廳拿處。命書傳敎曰。李祖承職名自如。院隷定配。合有參量。且已決杖。姑令放送。更待處分。命退。諸臣以次退出。
정조 7년
癸卯六月初五日辰時。上御誠正閣。晝講入侍時。特進官鄭昌聖。知事徐浩修。參贊官尹勉升。侍講官李魯春。侍讀官尹尙東。記事官尹行任。記注官金健修。記事官李崑秀。宗臣安春君烿武臣行副護軍李漢明。以次進伏訖。上讀孟子許行章傳受音。魯春承命讀下大文訖。上命陳文義。魯春曰。孟子一篇。無非論治體。而此章文義。尤有關於治道。上古之世。民淳俗厚。人文不闢。故許行輩。作此荒怪之說。以假託於神農。誠如是也。聖人許多制作。皆無所用。堯舜文武。何其勞心於禮樂刑政。而致功於裁成輔相乎。自天地剖判以來。一陰一陽。生生不已。變易無窮。卽孟子所謂物之不齊。物之情也。聖人因其不齊而品節之。使之各順其情。乃所以齊其不齊也。子曰。齊之以禮。易曰。履者禮也。履之大象。曰君子以。辨上下定民志。孟子於此章。雖不言禮之一字。而堯舜敍人。倫勞來匡直。莫非禮也。臣恐爲治之本。莫先於禮。而辨上下定民志。尤爲今日急務矣。此章主意。在得人而得人之仁字。最有精神。惟以澤及萬物爲仁。則仁無下工夫處矣。仁者。至公無私。故能得人。苟或一毫私意萌於心。則邪正莫辨。用舍不明。無以得人而用之矣。一仁字。恐是體驗處矣。且許行同價之說。可以援比而反隅於用人之術。天之生才。有萬不同。猶布帛麻縷之有精粗美惡也。是宜隨才任職。人器相稱。然後無瘝曠之歎。後世用人之法。不問智愚賢否。惟循資歷。朝除夕遷。節次推排。有若文學才諝錢穀甲兵。無人不可者然。是何異於許子同價之術乎。其害殆有甚焉。若使孟子。論治道則必先正用人之法。顧今大政不遠。銓曹之臣。適登前席。伏願殿下。深軫矯捄之道焉。尙東曰。天下萬物。一理字而已。物之不齊。卽天地自然之理也。許行陳相輩。不識理之本原。而欲以私意。齊其不齊。假託神農之說。自不覺其歸於異端。若使陳相輩。聞孟子之言。盡棄其學而學焉。如學許行之爲。則安知不爲聖人之徒也。當戰國之時。邪說橫流。聖道湮晦。天下之人。不入於楊則入於墨。迷不知方。滔滔皆是。奚獨一陳相也哉。此皆由於周德已衰。治敎不明。文武作人之化。不復見於後世之致。此孟子所以辭而闢之廓如也。爲人君者。如欲使天下萬物。各循其理。無一物不得其所。則專在於敷宣德敎。陶鑄人物。伏願殿下。留意而加勉焉。上曰。同中樞入侍。賤臣承命與同知金用謙偕入進伏。上曰。久未見卿。未知筋力神精。尙能康健否。用謙曰。蒲柳衰質。比前太減。夜睡無望穩着。下元全無餘地矣。上曰。工夫則猶如前否。用謙曰。雖有看書之時。亦不能專一矣。上曰。後日講筵。卿須以特進官入侍。可也。浩修曰。筵體何等至嚴。而同中樞金用謙。奏對之際。語多屑越。推考。何如。上曰。勿推。可也。仍命退。諸臣以次退出。
정조 7년
癸卯六月初五日申時。上御誠正閣。坐直承旨入侍時。左副承旨林錫喆。假注書申大龜。記注官金鳳顯。記事官李崑秀。以次進伏訖。上曰。臺諫牌去來知入。賤臣承命出。以或在外或違牌而無一人詣臺之意回奏。上命書傳敎曰。明日常參。兩司無一人備員。在外臺諫許遞。以在京無故人。今日政差出。待下批牌招察任。上命書傳敎曰。注書尹行任。口傳還付翰林。仍卽牌招入直。上命退。諸臣以次退出。
정조 7년
行都承旨鄭昌順坐。左承旨尹勉升坐。右承旨李在學坐。左副承旨林錫喆坐直。右副承旨金憙坐直。同副承旨尹尙東坐。注書李祖承仕一員未差。假注書李敬五仕直。事變假注書張至顯仕。
정조 7년
上在昌德宮。只常參。停經筵。
정조 7년
李在學啓曰。禁衛營御營廳將官來言。今日。本營軍兵。日次私習云矣。敢啓。傳曰。停。
정조 7년
傳于鄭昌順曰。常參時刻已至。而許多臺諫。皆稱在外。今日國綱。雖曰掃地。豈有如許貌樣。原在外外諸臺。竝先遞差後禁推。前望單子入之。
정조 7년
臺諫前望單子入之。大司憲李𡊠。執義洪文泳。掌令李魯春趙興鎭。持平申耆。正言李顯默落點。
정조 7년
傳于林錫喆曰。新除授臺諫竝牌招。
정조 7년
傳于林錫喆曰。未署經臺諫。除署經。卽爲牌招。
정조 7년
傳于鄭昌順曰。在外玉堂許遞。前望單子入之。修撰李泰永。校理李太亨落點。
정조 7년
傳于尹尙東曰。都承旨入侍。
정조 7년
鄭昌順。以吏曹言啓曰。新除授京畿都事鄭在信呈狀內。矣身與驪州牧使元厚鎭爲內外從兄弟相避。法不當冒赴云。未赴任都事。與已赴任守令相避。則都事遞改。載在法典。京畿都事鄭在信。依例改差。何如。傳曰。允。
정조 7년
金憙。以漢城府言啓曰。海州儒生趙燮呈狀內。朴致煥與前縣監李廷爀之孫鼎和應。欺取婢價云。故使郞廳。査問於李家奴子後。捉現朴哥之意。有所論題矣。李家初不捉納朴哥。而婢價。定日來納矣。今朝李廷爀。來到本府。見該郞詬叱。罔有紀極。若有一分紀綱。訟隻。焉敢詬辱訟官乎。法府事體與私室有異。雖無識常漢之訟民。猶不敢侵犯訟官。況此李廷爀。以堂上武弁。躬自來到。有此駭妄之擧。此若不治。紀綱掃地無餘。法司亦難聽訟。禁衛營騎士將李廷爀。令該府拿問嚴處。扶植頹綱。何如。傳曰。允。
정조 7년
金憙。以義禁府言啓曰。時囚罪人兪漢敦。以罷黜照律以入。而雖有功議。罷黜則無減等之例。不爲書入之意。敢啓。傳曰。罷黜旣無功議區別之例。則宜有旁照之擧。準罷黜律。以不應爲。笞四十減放。可也。
정조 7년
前承政院同副承旨吳大益狀啓。臣於本月初五日。敬奉聖批。傳諭于廣州西面彦珠里議政府左議政洪樂性所住處。則以爲。冒死封章。泣血俟勘。不意承宣。傳宣聖批。十行恩綸。委曲懇摯。喩之以過中。責之以自輕。眷遇之隆。洋溢辭表。臣首頓手攢。感與懼竝悶蹙戰灼。罔知攸達。噫。愚迷之見。決知臣身一出。則國體不存。頹綱不振。故屢煩號籲。終不知止。而殿下每以不輕遞臣職。以爲存國體振頹綱之道焉。欲存國體。莫先乎崇禮義。欲振頹綱。莫先乎重廉恥。則四維之張不張。亶係於臣之去就也。明矣。而只緣誠淺言拙。莫能孚格。以致上下之間阻。未蒙體諒之聖恩。莫非臣行己無素。事君不誠之故。益不勝慙恧欲死。在臣今日道理。惟當縮伏訟愆。務積誠意。以期感回天聽而已矣。語多僭妄。荐犯傲慢之罪。情極危蹙。惟願鈇鉞之誅云矣。臣旣承偕入之命。故姑爲因留之意。馳啓爲白臥乎事是良爾。詮次善啓向敎是事。踏啓字
정조 7년
義禁府照目。領運差使員薺浦萬戶曺彦祺。龍津萬戶崔昌敏。地方官交河郡守兪漢敦等矣。漕運事體。旣甚嚴重。前後飭敎。又復諄複。而身爲領運差員。不能嚴束沙格。一齊作綜。致有此臭載之擧。事極痛駭是白遣。崔昌敏兪漢敦等段。或以領護差員。或以地方守令。旣不能指路護送。又不能登時救護。終至致敗之境。揆以法例。俱極駭然。竝只以此照律。罪曺彦祺段。杖八十收贖。奪告身三等。崔昌敏段。笞五十收贖。解見任別敍。兪漢敦段罷黜。竝只私罪。奉敎依允。
정조 7년
校理李太亨疏曰。伏以。世室禮成。尊烈祖不祧之德。元嗣號定。繫萬姓延頸之望。而況殿宮上冊。聖孝克伸。臣民歡忭。久而愈切。仍伏念。臣斷無他技。濫沐洪造。驟躐華貫。忝叨邇列。陶甄之恩。感祝無盡。揚歷之地。涯分已溢。顧何敢別有希冀。更求分外之澤哉。第臣中歲險釁。奄失所怙。唯有偏慈。倚以爲命。而目今年紀恰滿七耋。筋力衰羸。氣息綿綴。雖使供養無闕。溫飽有節。人子之情。固無限極。而顧以家事旁落。生理蕭疎。滫瀡甘旨。尙矣無望。朝夕菽水。亦多不繼。老病相乘。餌補俱空。私情到此。未暇他顧。陳情乞縣。一遂便養。夙宵至願。豈不耿耿。而徒以出入帷幄。感激恩私。犬馬之誠。實切於未忍便訣。烏鳥之情。遂至於不敢言私。積日累月。荏苒囁嚅。書成復毁。至于再三。而喜懼之情。私心益切。長短之日。古人有言。若徒知嚴畏。不思所以逮養之道。則是臣自阻於慈覆之天。而顧臣至切之情理。更將一伸於何地。玆敢不避瀆擾。干冒崇嚴。情發於中。言不知裁。如蒙聖慈。俯察至懇。曲遂微願。特命有司。畀一小邑。俾得推恩養老。獲霑錫類之化。則此實天地生成之澤也。猥以私情。仰浼宸聽。尤增兢惶。答曰。省疏具悉。疏辭。下該曹稟處。
정조 7년
癸卯六月初六日辰時。上御誠正閣。右承旨入侍時。右承旨李在學。假注書李敬五。記事官李崑秀尹行任。以次進伏訖。上曰。刑曹判付文案誤字。申飭修整之意。分付知申。仍命退。承史以次退出。
정조 7년
癸卯六月初六日巳時。上御誠正閣。都承旨入侍時。行都承旨鄭昌順。假注書朴能源。記事官李崑秀尹行任。以次進伏訖。上命昌順讀諸道殺獄啓目。判付下秋曹。仍命退。諸臣以次退出。
정조 7년
癸卯六月初六日申時。上御誠正閣。禮房承旨入侍時。左副承旨林錫喆。記事官李祖承李崑秀尹行任。以次進伏訖。上曰。仕進閣臣。以稟事入侍。賤臣承命出。與原任直閣徐鼎修徐龍輔鄭東浚偕入進伏。東浚曰。日前所受抄節書役。今已告訖。故原冊子。玆持入矣。上曰。入之。錫喆曰。洪忠道獄案判付中名字有誤書處。姑未頒布矣。上曰。然則相考原文案。改書頒布。可也。命退。諸臣以次退出。
정조 7년
行都承旨鄭昌順坐。左承旨李在學坐。右承旨金憙坐。左副承旨鄭東浚坐。右副承旨金載瓚坐直。同副承旨尹尙東坐直。注書李祖承仕一員未差。假注書李敬五仕直。事變假注書張至顯仕。
정조 7년
尹尙東啓曰。禁衛營御營廳將官來言。今日。本營軍兵。日次私習云矣。敢啓。傳曰。停。
정조 7년
尹尙東。以都摠府言啓曰。今日入直內三廳武兼禁軍及軍兵等。當爲中日習射。而國忌齋戒相値。不得爲之之意。敢啓。傳曰。知道。
정조 7년
傳于金載瓚曰。右副承旨入侍。
정조 7년
傳于金憙曰。左副承旨聞有實恙。許遞。前望單子入之。
정조 7년
承旨前望單子入之。鄭東浚金載瓚落點。
정조 7년
鄭昌順啓曰。新除授左副承旨鄭東浚。右副承旨金載瓚。竝卽牌招察任。何如。傳曰。允。
정조 7년
傳于尹尙東曰。左副承旨入侍。
정조 7년
傳于金載瓚曰。同副承旨右副承旨入侍。
정조 7년
刑曹啓目。大丘府殺獄罪人林雪男獄事云云。依前同推。期於輸款爲白乎旀。奉化縣殺獄罪人僧赴英獄事云云。右項疑端。除尋常同推般覈。期於輸情爲白乎旀。開寧縣殺獄罪人金光哲獄事云云。各別嚴刑。卽速取服之意。分付。何如。判付啓。大丘府殺獄罪人林雪男獄事段。龍得致命。在於相鬪翌日。而杵打膝蹴之說。非但許多看證之一辭同然。正犯之招。亦以誤觸偶撞等語。自道伊時光景。至謂惟願速死。則償命之外。更無可議。而第折獄以實因爲重實。因以傷處爲驗是如乎。此獄肯緊。專在於杵打膝蹴。而細觀前後檢狀。旣無點痕。於頭額之上。又無微傷。於胸腎之間。行檢之際。覓處不得則乃以內傷懸錄。而其所懸錄。亦不合於無冤錄內傷條。則只以檢官之臆料。直歸之於內傷致死者。大非審愼之道是遣。以事情推之則本以同閈親好之誼。偶因一時戲劇之事。縱或乘醉而飜傳。豈至用力而撞打乎。其家則酒所也。其時則極熱也。酒後相鬨。一仆一壓。中暑昏塞。理亦無怪。且正犯爲人之至庸至騃。道啓已有云云。觀其覆檢招辭。則言出眞情。跡無假飾是如乎。揆以法則實因旣無明白。究其情則本事宜有參恕。到今傅生。不害爲審克之政。特爲減死島配爲旀。奉化縣殺獄罪人僧赴英段。屍帳縱入於茶毘。情犯莫掩於草供。初則以爲。銀項之刀。乃是智悅之物云云是如可末。又以爲智悅佩刀。曾未見之云爾。則前後供辭。專出飾詐兺不喩。當猛虎囕人之際。渠雖大膽。安能執其足於數步之間。而犯不測之怒乎。究其眞境。極其訝惑兺除良。原獄情。不無多少䵝昧之端是如乎。渠以刀殺人。則何故遺置其側。以名書帽。則何故落在其傍。至使人執其眞贓。甘自歸於露跡之科乎是旀。且收其行兇之器。藏諸貯經之籠。而殆若故爲自首者然。大是常情之外。外此卿等覆啓起疑之語。的確纖悉。執此究之。決不可輕易成案。令本道伯。親執按査。仍又多歧廉探。更卽狀聞後。稟處爲有矣。此等獄案。雖命行査。外方擧行。每不着意窮覈乙仍于。雖以白川事言之。屢經特敎。査究拖至三年之久。揆以事體。殊甚駭惑。今番如前除良。惕念爲之之意。竝以分付爲旀。開寧縣殺獄罪人金光哲獄事段。相鬨始因微事。致命乃在卽地。起收分明。旣非觸傷之痕。看證俱備。又無差錯之端。原犯亦無以自明。初覆檢招中拂刃橫入之說。半是承款。而會推時執刀直刺之招。盡爲輸情。行兇極其狼藉。情狀亦甚慘毒。依回啓。施行爲良如敎。
정조 7년
又啓目。粘松禾縣同推罪人鄭大隱阿只獄事云云。鄭女段。姑爲停刑。更令道臣。觀勢詳覈。論理啓聞後。稟處。何如。判付啓。大凡治獄之規。執其眞贓實跡。然後始可定原犯施本律。而此獄段。暗中摸來之事。元無把捉之端是去乙。只憑屍親之指疑。勒謂鄭女以首犯。屢行栲訊。便成完決。寧有如許獄體。初覆檢官之屍帳結辭。已失審愼之義。而爲道伯者。亦不能據理論題。致有此特敎行査之擧。檢官及道伯。從當處分。而原其獄情。正犯査得之前。同推與否。初無可論。鄭女段。姑爲保放爲旀。屍親及與被死人共宿。是在應問。各人等。一竝捉來究問爲有矣。査官段。道內守令中以剛明人差定。使之會査本縣。仍令道臣。參閱獄案。出意見論理狀聞後。稟處爲良如敎。
정조 7년
癸卯六月初七日辰時。上御誠正閣。右副承旨入侍時。右副承旨金憙。記事官李祖承李崑秀尹行任。以次進伏訖。上曰。右承旨入侍。出榻敎賤臣承命出。與右承旨李在學偕入進伏。上曰。左承旨。何不仕進耶。憙曰。有實故。今日不得入來云矣。命書傳敎曰。不爲仕進承旨許遞。前望單子入之。上曰。今日正書朝報中黃海道松禾縣獄案判付。何不書入耶。注書知入。賤臣承命出。還入奏曰。以判付未下。故不得書入云矣。命書傳敎曰。同副承旨馳詣明陵。奉審摘奸。局內各陵。亦爲奉審以來。命退。承史以次退出。
정조 7년
癸卯六月初七日申時。上御誠正閣。左副承旨入侍時。左副承旨鄭東浚。假注書李敬五。記事官李崑秀尹行任。以次進伏訖。上命讀公事。東浚讀公事訖。仍命退。承史以次退出。
정조 7년
癸卯六月初七日戌時。上御誠正閣。同副承旨入侍時。同副承旨尹尙東。假注書李敬五。記事官李崑秀尹行任。以次進伏訖。上曰。奉審無頉乎。尙東曰。無頉矣。上曰。同副先退。右副承旨入侍。賤臣承命出。與右副承旨金載瓚偕入進伏。尙東退出。上曰。留院公事入之。賤臣承命出奉入。上命載瓚讀公事訖。仍命退。承史以次退出。
정조 7년
行都承旨鄭昌順坐。左承旨李在學坐直。右承旨金憙坐。左副承旨鄭東浚坐。右副承旨金載瓚坐直。同副承旨尹尙東奉命在外。注書李祖承病一員未差。假注書徐瀅修仕李敬五仕直。事變假注書鄭晩錫仕。
정조 7년
金載瓚啓曰。明日常參經筵。取稟。傳曰。停。
정조 7년
鄭昌順啓曰。左承旨李在學。今日不爲仕進。卽爲牌招。何如。傳曰。允。
정조 7년
以十一日。輪對。取稟。傳于金憙曰。爲之。
정조 7년
傳于金憙曰。右副承旨入侍。
정조 7년
傳于鄭昌順曰。藥房提調入侍。
정조 7년
注書李祖承病。代以徐瀅修爲假注書。
정조 7년
金載瓚啓曰。事變假注書張志顯。身病猝重。勢難察任。今姑改差。何如。傳曰。允。
정조 7년
張志顯改差。代以鄭晩錫爲事變假注書。
정조 7년
傳于金憙曰。禮房承旨入侍。
정조 7년
傳于金載瓚曰。再明日封裹及御覽看品相値。次對進定於明日。
정조 7년
傳于金載瓚曰。未下直守令。皆令明日辭朝。仍令留待。
정조 7년
有政。吏批。判書徐浩修式暇。參判李敬養進。參議黃昇源式暇。行都承旨鄭昌順進。吏批啓曰。判書徐浩修。參議黃昇源式暇。小臣獨政未安。何以爲之。敢稟。傳曰。仍爲之。以洪聖淵爲持平。申致權爲獻納。趙興鎭爲副應敎。李魯春爲校理。鄭在信爲副校理。李在協爲禮曹判書。鄭民始爲工曹判書。金峙默爲禮曹參議。李秀夏沈鏗爲兵曹佐郞。李彦植爲禁府都事。尹㬦爲司僕正。呂善亨爲黃山察訪。中學訓導單承膺祚。東學訓導單玄杞。
정조 7년
兵批。判書李命植進。參判柳義養病。參議李文源病。參知鄭宇淳入直進。右副承旨金載瓚進。以沈趾賢爲忠翊衛將。吳健爲守門將。張成漢爲群山僉使。副護軍李運彬。副司直尹勉升林錫喆吳泰賢孟至大。
정조 7년
金載瓚啓曰。明日次對。兩司無進參之員。除在外外。呈告未肅拜人員。竝卽待開門牌招。以爲進參之地。何如。傳曰。允。
정조 7년
傳于金載瓚曰。御史留待。
정조 7년
傳于金載瓚曰。坐直承旨與御史入侍。
정조 7년
戶曹瀋陽使齎去禮物御覽單子。判付內。當此夏節。魚物之色渝味變可慮。各別精擇等待爲旀。蔘蛤等諸種。必以體大者。另加嚴飭捧上爲有矣。年前瀋陽使齎去物種。到瀋後多有不合用者云。其爲貽羞彼國。所係不細。今番段。判堂。親執點視。無或如前泛忽爲旀。再明日看品時。各司郞廳。躬親待令除良。本曹堂上。亦爲來待爲良如敎。
정조 7년
刑曹啓目。粘龍岡縣囚推罪人宋壽殷獄事云云。宋壽殷段。各別嚴刑。期於得情爲白乎旀。濟殷段。不可以蚩蠢鄕兒。全然無懲。令道臣參酌勘處之意。分付。何如。判付啓。道臣論列。十分詳備。雖使壽殷。更欲發明是良置。似無容喙之端。依道啓施行之意。行會爲旀。至於其弟之稱冤。言雖爽實。事出爲兄。不必深加究理。自監營參酌決放之意。竝以分付爲良如敎。
정조 7년
又啓目。粘康津縣囚推罪人邵昌賢。全州府囚推罪人金明郁。寶城郡囚推罪人鄭大仁等獄事云云。罪人邵昌務各別嚴刑。期於輸情爲白遣。昌賢段。施以隨從之律。恐合獄體是白乎旀。金明郁獄事云云。獄體至重。不能擅便。上裁敎是白乎旀。鄭大仁獄事云云。名別嚴訊。期於得情爲白乎旀。鄭大右段。令道臣。參酌懲礪放送之意。竝以分付。何如。判付啓。康津縣罪人邵昌賢獄事段。一獄元無兩元犯是如乎。昌務昌賢迭爲元犯。前後九年之間。出場無期。到今執跡之論。當以犯手之先後。傷處之緊歇。分其首從。蓋任女對質之供。旣作左契。命右臨死之言。足爲斷案。不可以屍親一言。遽然決定。由前由後。昌務烏可免此獄元犯乎。道狀曹啓。儘有意見。邵昌務段。依前同推爲旀。昌賢段。肩上一打。雖非卽死之處。袖裏尺椎。顯有必殺之心。同惡相濟。尤極慘毒。不可以等閑隨從論。嚴刑定配爲旀。全州府罪人金明郁獄事段。折獄之道。傷處爲重。而初覆檢傷處中微硬云云。終欠別白。起疑傅生。不爲無見。而此獄情節。至凶且悖。私和之狀旣露。看證之招俱備。則屢度行査。一味飾詐。以爲死中求生之計者。此前後殺獄之所未見所未聞者也。藉曰羅女素是抱病之人是如爲有。乃病裏被打。尤豈非致命之由乎。且以其矣招言之。旣曰胸膛上有紫黯四五處的實云。而覆檢所錄。不過三處。以此觀之。當初檢驗之疎漏。可以推知。不可以傷處之稍輕。遽施罪疑之科是如乎。此等疑案。人見各自不同。有難指一決折。更令時道伯。參以意見。詳査啓聞後。稟處爲旀。宋益秋段。托人假手。旣出逞憾之計。請毋換面。自犯蔑倫之罪。是可忍也。孰不可忍也。論其負犯。殆有浮於明郁。嚴刑三次後。減死定配。其餘罪人乙良。竝依回啓。施行爲旀。寶城郡罪人鄭大仁獄事段。大右親爲四寸。而杵竹之說。至發於大右之供。老味居同一閈。而丫杖之證。又登於老味之招。則渠雖欲掉脫。其可得乎。然於渠供中。敢以顚觸石塊。或墜落斷岸等說。粧撰納供。抵賴爲事。甚至田畓之券。假稱買賣之文。其矣偸鈴之計。蓋見其反拙兺除良。我國雇工。與中朝法制大異。主無文券。率無帳籍。不過是朝聚暮散之類也。且按大明律。短雇月日受値不多者。依凡人論。以此以彼。大仁似難免償死是遣。況旀家長之毆雇工故殺者絞。亦載皇朝斷例。而白萬之致死。明是大仁之故殺。此又難赦之一端。然讞獄之體。貴在平反。遠外之事。實難遙度。前伯之付諸疑輕之科。豈或雇奴之別。姑舍是。有甚別般起疑之端而然是隱喩。更令時道伯。參以己見。旁探物情。使之據實陳聞後。稟處爲旀。大右之初則倡說田間。至於成獄。末乃變辭官庭。要作疑案者。論以法理。不可無嚴懲。而掩護至親。足可謂常情之固然。在朝家敦風化之政。所當白放。而以杵竹打殺白萬之說。發自渠口。到今渠反作參證。法理之外。情狀可痛。令道臣杖放爲旀。年前審理時。因此囚獄案中雇工律文事。有議大臣稟處之命。而迄今幾年。尙不覆啓。事之稽忽。孰甚於是。已獻議大臣外。未收議處更卽發遣郞官。問議以來。卿等仍又爛商。各具意見論理附奏。無或如前遲滯爲良如敎。
정조 7년
癸卯六月初八日卯時。上御誠正閣。右副承旨入侍時。右副承旨金載瓚。記事官李祖承李崑秀尹行任。以次進伏訖。上曰。左副承旨入侍。出榻敎賤臣承命出。與左副承旨鄭東浚偕入進伏。上曰。方物封裹。果在何間耶。載瓚曰。當於再明爲之云矣。命書方物單子判付訖。上曰。日候甚熱而雨意尙邈。農家想益渴閔。言念民事。其爲憂慮。當如何哉。東浚曰。蒸熱若此。必將大雨矣。命書傳敎曰。此敦諭。坐直承旨。傳諭于左議政。敦勉凡爲幾日。而大臣之造朝。尙無動靜。予之誠意之未孚。方自歉歎。而在大臣處義亦無過當之甚乎。未知向後。更有甚般節拍。可以出膺。如是之際。國體事面。日就虧壞。不料董率之地。反有躬蹈之嫌。此予所以爲大臣慨惜。以此意。一體傳諭。期於偕入。書訖。上曰。傳諭承旨則同副進去事。分付。命退。承史以次退出。
정조 7년
癸卯六月初八日辰時。上御誠正閣。都承旨提調入侍時。藥房提調金華鎭。行都承旨鄭昌順。假注書李敬五。記事官李崑秀尹行任。以次進伏訖。上命書傳敎曰。貶坐當前。在外禮曹堂上許遞。政官牌招開政。又命書傳敎曰。爲日已久。兵曹入直堂郞譴削人。竝給牒敍用。上曰。雨意愈邈。三農愆期。言念民事。食息何甘。華鎭曰。有水根處則猶有可望。而高燥處則所見渴悶云矣。上曰。進御淸暑六和湯本方中。人蔘減二分。黃連減三分。加檳榔一錢煎入。出榻敎仍命退。諸臣以次退出。
정조 7년
癸卯六月初八日申時。上御誠正閣。左副承旨入侍時。左副承旨鄭東浚。假注書李敬五。記事官金龍顯。記注官金健修。以次進伏訖。上命讀公事。東浚讀公事訖。仍命退。承史以次退出。
정조 7년
癸卯六月初八日酉時。上御誠正閣。禮房承旨入侍時。左承旨李在學。假注書李敬五。記事官李崑秀尹行任。以次進伏訖。上命書榻敎曰。禮兵換房。仍命退。承史以次退出。
정조 7년
癸卯六月初八日戌時。上御誠正閣。軍士房承旨入侍時。左承旨李在學。假注書李敬五。記事官李崑秀尹行任。以次進伏訖。上曰。左副承旨右副承旨入侍。賤臣承命出。與左副承旨鄭東浚。右副承旨金載瓚偕入進伏。上曰。今番嶺南御史善爲之矣。在學等曰。然矣。上曰。御史書啓。發牌備郞。書附更點。傳示吏判。次示大臣之意。分付。仍命退。承史以次退出。
정조 7년
癸卯六月初八日戌時。上御誠正閣。坐直承旨與御史入侍時。右副承旨金載瓚。假注書李敬五。記事官李崑秀尹行任。御史沈基泰。以次進伏訖。上曰。今覽書啓。近所罕見。予實知人。不勝多幸。大體嶺南民情。何如。農形。亦何如。基泰曰。昨年年事。雖云勝於再昨年。而荐歉之故。今春民間艱食之狀。甚於昨年。不無仳離顚連之慮矣。特蒙內帑錢尙方貂之頒下。繼以連降飭敎。故方伯守令。莫不惕念奉行而恩敎布諭之日。一道民人。雖愚夫愚婦。莫不感激泣下。始有奠居底意。今則麥農邑邑大登。且連得雨水。幾盡移秧。秋農亦有可望。道內民人。庶可無憂矣。上曰。嶺伯畢賑狀見之否。賑口死亡。爲二百九人。而咸安二口云者。誠可怪也。基泰曰。畢賑狀。臣果見之。而方伯之意。與臣意不同。方伯則以賑口之飢死爲大段。而臣則以爲。各邑不善抄飢。宜抄不抄。不得受賑穀。而以至死亡者。尤可惻然。以咸安言之。該郡不善抄飢。飢民死亡。至於三十八口之多。臣甚怪之。査之又査。則付賑而飢死者。只是二口。而十三口則不得付賑而餓死者也。其餘則皆是飢民之以病死者矣。上曰。書啓雖未及盡覽。而略略看過。大抵善爲之矣。東萊當該府使誰也。掩置府使誰也。基泰曰。當該府使。卽李文源趙英鎭也。掩置府使。卽李秉模也。上曰。不畏强禦爲尤難矣。近來御史。皆不善爲之。而汝能善爲之。予嗣服後初見也。明日旣命次對。隨入。可也。仍命書傳敎曰。嶺南御史書啓。明日次對時稟處。仍命退。諸臣以次退出。
정조 7년
行都承旨鄭昌順坐。左承旨李在學坐直。右承旨李亨元坐。左副承旨林錫喆未肅拜。右副承旨金憙坐直。同副承旨未差。注書李祖承病一員未差。假注書徐瀅修仕李敬五仕直。事變假注書沈銖仕。
정조 7년
鄭昌順啓曰。明日親臨方物看品相値。視事。頉稟。傳曰。知道。
정조 7년
李亨元啓曰。禁衛營御營廳將官來言。今日。本營軍兵。日次私習云矣。敢啓。傳曰。知道。
정조 7년
傳于李在學曰。大臣備局堂上引見。
정조 7년
傳于鄭昌順曰。俄以水原府使薦望。問于廟堂則大臣曰。不知。又以喬桐府使慶尙左水使擬望。問于銓曹則吏兵判曰。不知。然則詢問之擧。徒歸屑越。廟堂體重。雖不欲。言政命置之。政官牌還收。
정조 7년
李亨元啓曰。卽者。議政府錄事來言。領議政鄭存謙。右議政李福源。以爲。下敎之下。不勝萬萬惶懍。走伏金吾門外。恭俟重勘云。仍納命召。何以爲之。敢稟。傳曰。未知卿等所謂下敎云云者。果指何事。無或以政命之收還。爲難安之端乎。然則卿等此擧。萬萬過當。萬萬過當。政命收還傳敎。方欲爻周。卿等安心勿待命事。遣史官。傳諭。仍傳命召。
정조 7년
鄭晩錫拿處。代以沈銖爲事變假注書。
정조 7년
傳于李亨元曰。承旨入侍。
정조 7년
承旨前望單子入之。安聖彬朴天衡落點。
정조 7년
李亨元。以弘文館言啓曰。新除授副應敎趙興鎭。副校理鄭在信。修撰李泰永。竝卽牌招察任。何如。傳曰。允。
정조 7년
以副應敎趙興鎭牌不進罷職傳旨。傳于李亨元曰。只推。
정조 7년
傳于鄭昌順曰。喬桐府使拿來之代。今日政差出。
정조 7년
以昆陽郡守趙貞相拿處傳旨。傳于李在學曰。本事猶不分明。令廟堂行會本道。使之査實狀聞後。稟處。此傳旨。姑爲勿施。
정조 7년
有政。吏批。判書徐浩修進。參判李敬養進。參議黃昇源進。行都承旨鄭昌順進。以鄭彦郁李顯靖爲掌令。林濟遠爲修撰。朴祐源爲同義禁。鄭景祚爲監察。金宗敬爲典籍。鄭東浚爲成川府使。李尙訥爲昌原府使。沈命德爲寧海府使。林永老爲㭍谷府使。鄭昌期爲淸道郡守。尹永基爲眞寶縣監。李龜應爲比安縣監。吳泰賢爲京畿都事。金載瓚爲安岳郡守。南公著爲長水察訪。馬思人爲昌樂察訪。金履禧爲兵曹參議。李亨元爲右承旨。
정조 7년
再政。以趙心泰爲昌城府使。尹行儼爲任實縣監。李文德爲喬桐府使。鄭來百爲省峴察訪。兵曹參議鄭宇淳。參知金履禧。
정조 7년
兵批。判書李命植進。參判柳義養病。參議鄭宇淳入直進。參知金履禧未肅拜。左承旨李在學進。兵批啓曰。慶尙左水使。今當差出而擬望之人乏少。他道守令竝擬。何如。傳曰。允。
정조 7년
李亨元。以兵批言啓曰。陞資拜營將者。準瓜前以不職遞罷。則勿計朔數多少。還收資級。載在法典矣。慶州前營將宋應休。安東前營將朴載文。旣以不職罷黜。所授加資。依法典還收之意。敢啓。傳曰。知道。
정조 7년
以閔鍾顯爲副摠管。李煜爲五衛將。權必稱爲慶尙左水使。李羲星爲慶尙左水虞候。僉知二單李潤謙李弘遂。副司直兪彦鎬朴祐源尹東晩金方行。副司果。曺遠振李頤祥林濟遠。前營將宋應休朴載文。以上折衝今降禦侮。
정조 7년
備邊司薦望。以申大升爲東萊府使。洪檢爲水原府使。
정조 7년
傳于金憙曰。新除授承旨。牌招察任。
정조 7년
傳于金憙曰。坐直承旨持公事入侍。
정조 7년
以刑曹巨濟南海定配罪人別單。傳于金憙曰。與禁府徒流案書下者相考。更爲分定配所後。草記。
정조 7년
以義禁府巨濟南海定配罪人別單。傳于金憙曰。移配罪人。相考刑曹徒流案後。更爲分定配所草記。
정조 7년
以京畿監司坡州牧將士支放。更爲論列。令廟堂稟處事啓本。傳于李在學曰。以草記稟處。
정조 7년
以大司諫洪明浩。獻納申致權。執義洪文泳。持平申耆洪聖淵等牌不進罷職傳旨。傳于金憙曰。只推。
정조 7년
李亨元。以吏曹言啓曰。思陵參奉洪大榮呈狀內。身病猝重。勢難察任云。今姑改差。何如。傳曰。允。
정조 7년
李亨元。以吏曹言啓曰。承文院博士南必錫呈狀內。身病甚重。勢難供職云。依例罷職。何如。傳曰。允。
정조 7년
李在學。以備邊司言啓曰。本司武郞廳閔致愼。奔走勤仕。又滿十五朔。依例陞敍。或守令除授事。捧承傳施行。何如。傳曰。允。
정조 7년
李亨元。以義禁府言啓曰。時囚罪人兪漢敦。以不應爲笞四十減放事。命下矣。兪漢敦。笞四十收贖。附過還職放送之意。敢啓。傳曰。知道。
정조 7년
金憙。以義禁府言啓曰。慶尙前左水使李喆運。前水使金海柱。龜山僉使金錫福。栗浦權管金德行。長木浦萬戶李弘秀等。拿問定罪事。傳旨啓下矣。金錫福。今方待命。卽爲拿囚。李喆運。時在任所。依例發遣府都事。交龜後拿來。金海柱。以喬桐府使。時在任所。金德行李弘秀等。亦在任所云。發遣府書吏羅將。竝交代後拿來。何如。傳曰。允。金德行李弘秀。勿爲拿來。待待命拿囚。可也。
정조 7년
金憙。以義禁府言啓曰。密陽府使金履鐸。咸安前郡守呂萬永。慈仁前縣監柳雲羽。漆原前縣監姜膺煥。星州牧使曺允亨。前牧使李廷恢。鎭海前縣監崔秉敎。金海府使趙㠎。盈德縣令趙亨逵等。拿問處之事。傳旨啓下矣。呂萬永柳雲羽崔秉敎等。今方待命。卽爲拿囚。金履鐸曺允亨趙亨逵等。俱在任所。姜膺煥。以草溪郡守。時在任所。李廷恢。以羅州牧使。時在任所。依例發遣府羅將竝拿來。趙㠎。以兼營將守令。亦在任所。發遣府書吏。差兼官後拿來。何如。傳曰。允。金履鐸曺允亨趙亨逵姜膺煥李廷恢趙㠎等。竝待待命拿囚。可也。
정조 7년
金憙。以義禁府言啓曰。比安前縣監金翼均。眞寶前縣監李琇。東萊前府使李養鼎。昌原前府使趙升鉉。㭍谷前府使金衡柱等。拿處事。傳旨。啓下矣。金翼均李琇趙升鉉金衡柱等。俱在任所云。依例發遣府書吏羅將。竝拿來。李養鼎。時在任所云。發遣府書吏。交代後拿來。何如。傳曰。允。
정조 7년
李在學。以義禁府言啓曰。卽接咸鏡監司徐有寧啓本及成冊。則大逆不道罪人沈應坐諸人。自定平府。査出以來。而其叔千春億春等。年前流離。莫知所適。叔慶春。女於仁連。捉囚營獄云。罪人慶春。慶尙道巨濟府。流三千里緣坐安置。令刑曹押送配所。於仁連則旣已出嫁。依法典免坐放送事。分付道臣。千春億春等。以凶逆之應坐至親。流離逃竄。莫知去向者。誠極驚心。分付左右捕廳及各該道臣。另加譏詗。期於捕捉。依律擧行。而逆賊緣坐之査出捉囚。關係莫重。則今番以沈賊之應坐査出事。行關諸道。在於四月。而應坐罪人之居生定平者。今始査報。外邑擧行之若是稽忽。萬萬寒心。當該定平府使趙岱。拿問處之。不能檢飭之該道道臣。推考警責。何如。傳曰。允。
정조 7년
吏曹啓目。粘觀此弘文館校理李太亨上疏。則以爲。臣唯有偏母。相依以爲命。而目今年紀恰滿七耋。家事旁落。生理蕭疎。朝夕菽水。亦多不繼。畀一小邑。俾得便養亦爲白有臥乎所。李太亨家貧親老。菽水難繼之狀。卽通朝之所共知。則許畀一縣。俾遂便養之願。允合於孝理之政是白乎矣。經幄之臣。出補外邑。事體不輕。上裁。何如。判付啓。依回啓施行。
정조 7년
禁府啓目。禁衛營騎士李廷爀原情云云。傳旨內辭緣。泛稱遲晩。刑推得情。何如。判付啓。除刑推議處。
정조 7년
禁府照目。前執義李濟萬。前掌令姜。前獻納金履厚。前正言徐配修等矣常參時刻已至。而許多臺諫。皆稱在外。今日國綱。雖曰掃地。豈有如許貌樣。竝只推考。罪各笞五十收贖。解見任別敍。竝只私罪。奉敎告君之辭。豈容若是。不以實對。供不以實。自有當律是隱則。嫌於直告。甘歸徒配。未知利害何居。不料法從之列。有此無狀之擧。此供辭勿施。待後坐起。更爲修正文書。入啓。
정조 7년
司諫沈基泰啓曰。請大靜縣爲奴罪人金壽賢。更令王府。設鞫嚴問。依律處斷。措辭見上請爲奴罪人河翼龍金重得。亟命王府。設鞫得情。快正王法。措辭見上請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。措辭見上請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。措辭見上請還寢遠竄罪人安兼濟放送之命。仍令王府。設鞫嚴問。期於得情。依律處斷。措辭見上請恒善支屬。亟命散配。時謙兄弟。竝投絶島。以嚴隄防。措辭見上請荐棘罪人瑩中。亟令王府。設鞫嚴問。快施當律。措辭見上請巨濟府絶島安置罪人朴宗集。亟令王府。拿鞫得情。施以當律。措辭見上請減死定配罪人德秀。亟令王府。更加嚴鞫。快正王法。措辭見上請逆賊尙魯。亟施孥戮之典。措辭見上請物故罪人國榮。亟施孥籍之典。措辭見上請爲奴罪人夢麟。定配罪人崔鍾岳。放送罪人有源鄭聖休。亟令王府。更爲設鞫。期於得情。各施當律。措辭見上請島配罪人崔光泰金天欽。亟令王府。設鞫得情。快正典刑。措辭見上請甲山府竄配罪人洪樂彬。亟令王府。設鞫嚴問。施以當律。措辭見上請義翊。更令王府。設鞫嚴問。期於得情。快正王法。措辭見上請還寢德相應坐諸囚發配之命。仍令牢囚。嚴訊取服。各施當律。措辭見上請洪儀泳李東埴。亟命刊名圈點。仍施島配之典。措辭見上答曰。不允。第三件第五件事。亟停勿煩。
정조 7년
領議政鄭存謙。右議政李福源等箚曰。伏以。臣等猥以無似。重叨匪據。辭不獲命。黽勉冒膺。而疎迃鈍劣。觸事憒憒。廁位不過數日。登筵僅爲再次。而無一對揚。有百瘡疣。夙宵慙惶。不知所出。俄者筵退之後。伏聞下敎之下政院者。臣等昏謬不職之罪。於是乎益著矣。震懍之極。走伏金吾。惟鈇鉞是俟。不意史官儼臨。還授命召。至有勿胥命之敎。威罰不加。庇覆愈勤。感隕怵惕。益無所措。古之居是任者。雖於閑居之時。留意世務。搜訪人才。如醫人之儲蔘朮。如梓匠之有準繩。及當事會。需用有裕。如臣等者衰病跧伏。與世相忘。在廷夙夜之賢。識面亦稀。才具長短。尤所昧昧。雖以日昨隋城一望言之。艱辛備擬。窘態百出。蓋物不素具。無以應卒。前席詢問之下。亦不能一言仰對。退以相顧。騂汗滿面。以人事君。宰相之職。旣失其職。何以居位。雖荷聖度涵容。不賜譴斥。而在臣等自處之義。有不敢晏然仍冒。聯陳短籲。仰瀆崇聽。伏乞聖明。亟降處分。以幸公私焉。答曰。省箚具悉卿懇。胥命已云過矣。尋箚又何爲也。俄所云云。亶出無隱。不料卿等。深引至此。惟冀益恢容忍之度。安心勿復芥滯。卽起視事。仍傳曰。此批答。遣史官。傳諭于領右相。
정조 7년
校理李魯春疏曰。伏以。臣年未强仕。倖占一第。冒犯不幸之戒。恒切過分之懼。驟陞華顯。魂夢猶驚。睽違定省。情私轉苦。三年京邸。自傷將父之不遑。八口鄕廬。每歎有母之尸饔。出入禁闥。縱切覲光之榮。棲遑靡室。終違負米之願。以其公則曾無涓埃之圖報。以其私則反羨匹庶之躬耕。臣情到此。吁亦慽矣。臣之父母。年迫六旬。夙抱奇疾。外傷貧窶。內損榮衛。薄田料理。徒貽操耒耜之憂。寒廚計活。莫替執井臼之勞。甔石無儲。蔬糲未充。値歲呼庚。常患菽水之屢空。餬口艱辛。奚論藥餌之善調。幸蒙聖澤至優至渥。三月恩補。獲遂將母之願。五旬榮養。粗伸爲子之忱。母子相對。感涕交逬。曾未幾何。復叨恩召。感激洪造。益增隕越。回想私計。依舊酸楚。臣若貪冒一身之榮。徒取市童之憐。不顧父母之養。則在今日孝理之下。將未免爲聖世之罪人。臣何忍怵畏瀆撓。嫌避瑣屑。以自阻於仁覆之天哉。況臣多年講製。畢露醜拙。挾冊登筵。墻壁當前。抽筆伸紙。蓬茅塞中。奈無長進之益。孤負作成之化。以此顓蒙。使之備員於論思之列。資啓沃而飾黼黻。則是無異於以莖代蓍。以杙承棟。臣反自省躬。祗益靦顔。且臣先祖文靖公臣植。嘗以內典籍外知縣。爲子孫戒。欲其謹避名途。固守拙規。上而爲報效之道。下而爲祿養之計。臣稔聞家庭之訓。自量駑下之才。毋墜先戒。退尋本分。卽臣區區之志也。玆敢冒陳私懇。仰瀆崇嚴。惟聖上哀之憐之。特命畀臣以一小縣。俾付芻牧之任。得伸烏鳥之情。則不但便養雙親。生死隕結。抑或殫誠百里。撫摩痼瘵。以爲一半分報答之地。不勝幸甚。答曰。省疏具悉。疏辭。下該曹稟處。
정조 7년
癸卯六月初九日午時。上御誠正閣。左副承旨入侍時。左副承旨鄭東浚。假注書李敬五。記事官李崑秀尹行任。以次進伏訖。上曰。政官牌招開政。仍命書榻敎曰。軍士房承旨入侍。又命書榻敎曰。禮房承旨入侍。左承旨李在學。右副承旨金載瓚進伏。上命書傳敎曰。明日方物看品殿座時。該房承旨不可不備員。在外承旨許遞。今日政。以在京無故人差出。又命書傳敎曰。左副右副承旨許遞。前望單子入之。仍命退。承史以次退出。
정조 7년
癸卯六月初九日申時。上御誠正閣。坐直承旨持公事入侍時。稟事閣臣金宇鎭。左副承旨金憙。假注書李敬五。記事官李崑秀尹行任。以次進伏訖。上曰。右承旨入侍。賤臣承命出。與右承旨李亨元偕入進伏。上命書傳敎曰。農務方殷。守令之一日曠官。可悶。今番繡啓罷黜之代。皆令不多日內辭朝。其外新除未下直守令。亦令從近辭朝。憙曰。明日方物看品時。承旨不可不備員。而右副承旨安聖彬。同副承旨朴天衡。俱在任所。合有變通之道。何以爲之乎。上曰。許遞。前望單子入之。可也。仍命書榻敎曰。在外承旨許遞。前望單子入之。上曰。軍士房承旨入侍。左承旨李在學進伏。上命書榻敎曰。下直守令。明日來待。仍命退。諸臣以次退出。
정조 7년
行都承旨鄭昌順坐。左承旨李在學坐。右承旨李亨元坐直。左副承旨金宇鎭內閤進。右副承旨林錫喆坐直。同副承旨金憙坐。注書李祖承病一員未差。假注書徐瀅修仕李敬五仕直。事變假注書沈銖仕。
정조 7년
鄭昌順啓曰。明日常參經筵。取稟。傳曰。停。
정조 7년
傳于李在學曰。守令入侍。
정조 7년
備忘記傳于李在學曰。宣川府使李漢五下直。長弓一張長箭一部片箭一部筒兒一箇賜給。
정조 7년
傳于李亨元曰。本廳射會。年前啓下節目。自是金石之典。近不逐朔爲之。未設行次數。若是夥然。行首宣傳官汰去。
정조 7년
傳于林錫喆曰。新除授承旨入侍。
정조 7년
以義禁府都囚徒。傳于林錫喆曰。盛暑滯囚。宜所軫念。明日開坐捧供。
정조 7년
以洪忠監司金文淳祈雨祭設行狀啓。傳于李亨元曰。雨澤形止。邑各不同。民事可悶。京中則昨今甘霈。喜出望外。本道均霑與否。速卽馳聞事。令廟堂。三懸鈴行會全羅洪忠監司處。
정조 7년
李在學。以都摠府言啓曰。今日入直內三廳武兼禁軍及軍兵等。當爲中日習射。而雨勢如此。不得爲之之意。敢啓。傳曰。知道。
정조 7년
李在學。以備邊司言啓曰。京畿監司李亨逵。坡州將士支放。更爲論列狀啓。有草記稟處之命矣。卽見其狀本。則以爲。今春海西租二千石。移轉分授於西路各邑。而本州亦劃四百石。更就他邑。取來二百二十五石則折米數爻。當準二百五十石。姑待今秋。以六百二十五石租竝耗。付諸本牧。永作軍餉。今年爲始。取耗補用於支放。而嚴立科條。雖値荒歲。切勿混同停退之意。定式施行事。請令廟堂稟處矣。防營支放。不可不給。而海西穀物。適在道內。依式準折。租亦米也。劃此數而作爲軍餉。取其耗而俾補需用。雖値歉歲。毋或停退。則旣無他道轉輸之勞。可絶前頭減縮之患。道臣所論。比前頓勝。依狀請許施。仍令嚴立科條。永久遵行。更無如前疎忽。輒事煩瀆之意。一體分付。何如。傳曰。允。
정조 7년
李在學。以議政府司錄。以領右相意啓曰。今日方物封裹時。封裹紙帒。極爲薄劣。不善着油。前期申飭。非止一二。而擧行之慢忽如此。其在懲後之道。不可無飭。長興庫當該官員。拿處。何如。傳曰。允。
정조 7년
金宇鎭。以禮曹郞廳。以領右相意啓曰。御覽方物還下白細苧布參疋。黃細苧布貳疋。禮物還下黃大口魚壹尾。八帶魚壹尾。乾柿壹貼。極擇改備。其餘物種。一一看品。同爲封裹之意。敢啓。傳曰。知道。
정조 7년
金宇鎭。以弘文館言啓曰。副應敎趙興鎭。旣有只推之命。卽爲牌招察任。何如。傳曰。允。
정조 7년
金宇鎭。以弘文館言啓曰。新除授修撰林濟遠。時在洪忠道石城地。經筵入番事緊。請斯速乘馹上來事。下諭。傳曰。依啓。
정조 7년
李在學。以義禁府言啓曰。定平府使趙岱拿問處之事。傳旨啓下矣。趙岱。時在任所云。依例發遣府羅將拿來。何如。傳曰。允。
정조 7년
林錫喆。以刑曹言啓曰。因義禁府啓辭。大逆不道罪人沈應坐諸人。自定平府査出以來。而其叔慶春。女於仁連。捉囚營獄云。罪人慶春。慶尙道巨濟府。流三千里緣坐安置。令刑曹押送配所。於仁連則旣已出嫁。依法典免坐事。命下矣。依傳敎。罪人慶春。慶尙道巨濟府。流三千里緣坐安置。卽爲押送配所事。發關分付于該道道臣之意。敢啓。傳曰。知道。
정조 7년
司諫沈基泰疏曰。伏以。臣之偏母。年今七十有八。而家在楊根地。素有貞疾。居常懍綴。臣以終鮮之身。夫豈有離捨從仕之勢。而開春以後。除旨聯翩。不敢言私。僶勉供職。數旬淹直。忽伏承嶠南按廉之命。卽日登程。閱盡五朔。再昨始得復命。而望雲之懷。益切于中。昨日筵退後。急足來到。臣母累月戀犢之餘。近添暑泄之病。症勢危篤。促臣歸覲。臣自聞此報。精神飛越。按住不得。坐待天明。構疏忙進。徑尋鄕路。伏乞聖明。亟遞臣職。以便救護。仍治臣罪。以肅朝綱。千萬至祝。踏啓字
정조 7년
正言李顯默疏曰。伏以。臣之老母。年過七耋。素抱貞疾。居常懍綴。委頓床席者。于今五年矣。數日以來。炎暑烝鬱。調將失宜。本症之外。又添毒感。胃弱而全廢粥飮。氣微而漫無省覺。連試藥餌。少無減勢。昨朝臣承牌入闕。而家人屢伻促歸。臣方寸熬灼。忙急歸視。則暴泄連下。症尤加劇。實有頃刻難保之慮矣。臣無他兄弟。孑然一身。左右扶將。暫時離捨。其勢末由。合辭之啓。不容一日暫闕。而臣之情私。若是煎迫。徒積瘝職之辜。萬無詣臺之望。玆敢冒入文字。仰暴至懇。伏乞聖慈。俯垂矜諒。亟遞臣所縻之職。俾便救護。仍治臣瀆擾之罪。以肅朝綱。千萬幸甚。踏啓字
정조 7년
癸卯六月初十日卯時。上御宣政殿。親臨方物看品入侍時。左承旨李在學。右承旨李亨元。左副承旨林錫喆。右副承旨金憙。假注書徐瀅修李敬五。記注官金鳳顯。記事官李崑秀。戶曹判書徐有隣。以次進伏訖。上曰。都承旨下番翰林入侍。都承旨鄭昌順。記事官尹行任進伏。鳳顯退出。上曰。瀋陽使行。自戶曹擧行。聖節使行。自禮曹擧行乎。有隣曰。然矣。上曰。方物盡爲持入。一一看品後。都承旨與戶判。出去政府。更爲仔細看審。入瀋陽後。諸般物種。細細親審之意。傳于大臣。可也。有隣昌順承命先退。上曰。下直與未下直守令入侍。賤臣承命出。與喬桐府使李文德。宣川府使李漢五。寧海府使沈命德。甲山府使宋迪中。昌原府使李尙訥。㭍谷府使林永老。山淸縣監兪彦鏽。玉果縣監李種徽。慶山縣監李命瑀。任實縣監尹行儼。眞寶縣監尹永基。比安縣監李龜應。以次進伏。上曰。以次進前。奏職姓名。可也。文德進伏。奏職姓名訖。上問履歷。對曰。武兼都摠都事。參上宣傳官。興陽縣監。訓鍊判官。靈巖郡守。富寧慈山宣川府使。全羅左水使。慶尙左兵使。方待罪本職矣。上曰。屢經州閫。七事除之。就座。可也。漢五進伏。奏職姓名訖。上曰。知汝誠勤。下往善爲。一如長湍之爲也。命德進伏。奏職姓名訖。就座。迪中進伏。奏職姓名訖。上問履歷。對曰。宣傳官都摠都事。雲峯營將。方待罪本職矣。上曰。姑退待令。可也。尙訥進伏。奏職姓名訖。上曰。昌原之邑弊民瘼。聞甚難治。曾因舊完伯。聞汝治績。須一遵前郡之治也。永老進伏。奏職姓名訖。上曰。知爾誠勤。下去善爲之。可也。彦鏽進伏。奏職姓名訖。上曰。特除七事。治邑必如部官之爲也。種徽進伏。奏職姓名訖。上曰。嘉爾勤勞。須如部官之治也。命瑀進伏。奏職姓名訖。上曰。旣經屢邑。姑除七事。下去善爲之也。行儼進伏。奏職姓名訖。上問七事。行儼奏對七事訖。上曰。筮仕幾歲乎。行儼曰。今爲十八年矣。上曰。下直日更當入侍。姑退。可也。永基進伏。奏職姓名訖。上曰。七事特除。姑爲退去。龜應進伏。奏職姓名訖。上問履歷。對曰。河陽縣監盈德縣令白川郡守。方待罪本職矣。上曰。連爲上考乎。對曰。待罪白川時下考矣。上曰。今番無如前日之爲也。上曰。已下直守令。使之進前。宣諭後出送。可也。亨元讀宣諭。又讀別諭訖。諸守令以次先退。仍命退。承史以次退出。
정조 7년
癸卯六月初十日辰時。上御誠正閣。承旨入侍時。左副承旨林錫喆。假注書李敬五。記事官李崑秀尹行任。以次進伏訖。上曰。左承旨入侍。左承旨李在學進伏。錫喆退出。上曰。閣臣中謝恩守令入侍。賤臣承命出。與成川府使鄭東浚。安岳郡守金載瓚偕入進伏。上問職姓名。東浚等以次奏對。上曰。今得甘雨。民事萬幸。東浚等曰。然矣。上曰。此時守令。不可曠官。不多日內辭朝。可也。仍命退。諸臣以次退出。
정조 7년
癸卯六月初十日酉時。上御誠正閣。坐直承旨入侍時。左副承旨林錫喆。假注書李敬五。記事官李崑秀尹行任。以次進伏訖。上曰。當此雨澤稍閟之餘。乃得甘霈。雖未知四野周洽。三農均歡。而少弛宵旰之憂矣。錫喆曰。昨今之雨。誠爲幸矣。上命書傳敎曰。承旨前望單子入之。上曰。承旨望。以金宇鎭頒布。仍命退。承史以次退出。
정조 7년
癸卯六月初十日初更三點。上御誠正閣。承旨入侍時。左副承旨金宇鎭。假注書李敬五。記事官李崑秀尹行任。以次進伏訖。上曰。咨文考覈與安寶。已爲之乎。知入。賤臣承命出問。以日氣之雨濕。不得補劃。明將爲之之意。仰達。仍命退。承史以次退出。
정조 7년
行都承旨鄭昌順坐。行左承旨朴祐源坐直。右承旨李在學坐。左副承旨李亨元坐。右副承旨金宇鎭坐直。同副承旨林錫喆坐。注書李祖承病一員未差。假注書徐瀅修仕李敬五仕直。事變假注書沈銖仕。
정조 7년
朴祐源啓曰。明日景慕宮展拜相値。再明日拜表相値。視事。頉稟。傳曰。知道。
정조 7년
鄭昌順啓曰。同副承旨金憙。今日不爲仕進。卽爲牌招。何如。傳曰。聞有實𧏮。許遞。
정조 7년
李亨元啓曰。兵曹參知金履禧。除拜後過三日。不爲出肅。依定式推考警責。仍卽牌招察任。何如。傳曰。允。
정조 7년
朴祐源啓曰。合辭方張之時。兩司無詣臺之員。事甚未安。除在外外。未肅拜呈告人員。竝卽牌招。何如。傳曰。允。
정조 7년
以十六日儒生殿講。取稟。傳于李亨元曰。爲之。
정조 7년
傳于朴祐源曰。右承旨與輪對官入侍。
정조 7년
傳于鄭昌順曰。吏房承旨入侍。
정조 7년
以摠戎中軍望筒。傳于朴祐源曰。亞將雖與大將有異。新拜理宜難愼。七八年內。元無續續爲之之例。今此首擬之人。資級也。地閥也。實有久屈之歎焉。匪曰人非不合。難愼之事。輕易看之。豈其該帥。氣太豪意太健之致耶。然似出無情。何必責備。此望筒勿施。前望單子入之。
정조 7년
傳于朴祐源曰。宣傳官擧行。極爲苟簡。未差之代。令該曹口傳。各別擇差。
정조 7년
兵曹口傳政事。以朴基豐李潤禧爲宣傳官。
정조 7년
以慶尙監司有闕政事。取稟。傳于鄭昌順曰。方伯遞易。宜所難愼。況所坐之事。無異例勘。且非庚子辛丑。當該府使。以此以彼參恕無妨。前府使李秉模敍用後。見職仍任。勿爲受薦。此政稟。置之。
정조 7년
以臺諫有闕政事。取稟。傳于鄭昌順曰。當日爲之。
정조 7년
傳于李在學曰。今日赴政政官。推考。
정조 7년
有政。吏批。判書徐浩修病。參判李敬養進。參議黃昇源病。行都承旨鄭昌順進。吏批啓曰。判書徐浩修。參議黃昇源。病不來。小臣獨政未安。何以爲之。敢稟。傳曰。仍爲之。以朴祐源爲左承旨。李福徽爲司諫。趙公鎭爲正言。徐有成爲副校理。沈基泰爲副修撰。許霔爲刑曹佐郞。任希游爲漢城主簿。慶尙監司李秉模。仍任事。承傳。水原府使單洪檢。東萊府使單申大升。西學訓導單李聖輪。
정조 7년
兵批。判書李命植病。參判柳義養病。參議鄭宇淳入直進。參知金履禧病。左副承旨李亨元進。僉知單任嵂。副護軍沈基泰。副司直安聖彬尹尙東朴天衡金憙。副司果李顯默。
정조 7년
傳于李在學曰。新除授承旨。牌招入直。
정조 7년
鄭昌順啓曰。左承旨朴祐源牌不進推考傳旨。今方捧入矣。旣有牌招入直之命。所當更請牌招。而拘於廳規。不得請牌。何以爲之。敢稟。傳曰。更爲牌招。
정조 7년
以大司憲李𡊠。大司諫洪明浩。執義洪文泳。持平申耆。獻納申致權。正言趙恒鎭牌不進傳旨。傳于朴祐源曰。常參日一番詣臺之後。伊後賓對及合啓。俱以無情勢之臺諫。日事違牌。然則何不暫時詣臺。亟停諸啓。思所以永逸之方乎。此傳旨勿施。
정조 7년
傳于李亨元曰。明日由月覲門展拜。該房知悉。
정조 7년
傳于金宇鎭曰。明日出宮門路。以賓陽門爲之。
정조 7년
金宇鎭啓曰。卽者。司謁誤傳入侍。致有詣閤之擧。莫重傳命。如是錯誤。當該司謁。令攸司科治。何如。傳曰。聞甚怪訝。使之査實。非司謁誤傳。卽別監之罪。當該別監。從重科罪。常時不能檢飭。不可以無罪而置之。實司謁爲先推考。
정조 7년
傳于金宇鎭曰。登科前年五十人及今年五十歲以上參下。竝書入。在前筵稟出六矣。近不爲之。何也。問啓。
정조 7년
朴祐源。以兵曹言啓曰。禁軍來秋冬等祿試射時。沒技人別單中。依例懸註以入之意。敢啓。傳曰。知道。
정조 7년
朴祐源。以御營廳言啓曰。今六月十二日景慕宮展拜時。依兵曹節目。集春營入直軍二十名。領軍把摠李需克。哨官洪昌猷率領。月覲門左邊設布帳外排立。東營入直軍三十名。把摠蔡顯一。哨官丁昌百率領。宮大門外把守。而竝待標信出用解嚴後。還入直間集春營哨官河景世。東營哨官李寅英。代直之意。敢啓。傳曰。知道。
정조 7년
李在學。以備邊司言啓曰。新除授東萊府使申大升。以其身病。呈狀乞遞。有難强令赴任。改差。何如。傳曰。今日除拜。今日呈病。病勢雖未知如何。有傷事體。且關後弊。曾有此等可據之例乎。相考草記。
정조 7년
金宇鎭。以備邊司言啓曰。因新除授東萊府使申大升呈狀。草記請改差矣。批旨有今日除拜今日呈病。病勢雖未知如何。有傷事體。且關後弊。曾有此等可據之例乎。相考草記事。命下矣。該府使除拜後。聞有私義之不可强令赴任者而呈狀。辭意則只說身病之難强。故據此草記。誠有矇然之失。至於除拜後。當日呈狀。實無可考之例。不勝惶恐之意。敢啓。傳曰。該府使事。有關事體。不可無罪。罷職。其代。今日內議薦。待下批仍令不多日內辭朝。可也。
정조 7년
金宇鎭。以備邊司言啓曰。曾經摠戎使。啓下都監中軍。雖有古例。而至於都監中軍之兼帶摠戎使。元無是例。摠戎使徐有大。旣差都監中軍。則軍門兩任。不可兼帶。摠戎使之任。改差。何如。傳曰。曾經摠帥。移拜都監中軍。而時摠帥無是例。此無他。其時則中軍單望啓下故耳。摠帥雖不若兩局。便一將任。體貌不輕。無啓請則不得直差而然。今番大異於是。前望點下之後。前例有無。非可論也。且摠帥與龍虎將。自別。豈可竝帶兩營。不必改差。似當直出遷轉之代矣。
정조 7년
李在學。以義禁府言啓曰。義城縣令韓謇。宜寧縣監黃昌源等。拿問處之事。傳旨啓下矣。韓謇黃昌源等。時在任所云。依例發遣府羅將拿來。何如。傳曰。允。
정조 7년
行大司憲李𡊠。執義洪文泳。持平申耆啓曰。臣等俱以庸陋。本不合於淸朝耳目之任。而日昨新除。遽降於常參命下之後。逃遁不得。章皇出肅。冒沒登筵。而自顧不稱。愧恧交中。第今合辭方張。聲討愈急。臣等固當鎭日詣臺。以伸沐浴之義。而實緣情勢之不可蹲仍。病狀之有難强策。洊犯違傲。惟大何是俟。及承聖敎。誨責截嚴。惶懍震越。無地自容。罪著溺職。跡涉占便。揆以臣分。合被重誅。以此情踪。何敢一刻晏然於臺次乎。請命遞斥臣等之職。答曰。勿辭亦勿退待。
정조 7년
大司諫洪明浩啓曰。臣猥以疎劣之姿。忝叨耳目之任。言議風裁。固知萬萬不稱。而嚴畏分義。黽勉供職。居然易月矣。賓對常參。數次登筵。草草陳腐之語。無足以對揚我聖上振勵之盛意。自顧慙汗。人謂斯何。日昨賓對。召牌儼臨。而素患伏暑之症。猝然闖發。末由進身。伊後病狀。一味添劇。荐犯違傲。縮伏私次。惟俟重勘。卽伏見傳敎下者。誨責諄摯。辭旨截嚴。臣於是。惶隕震越。無地自容。罪著溺職。跡涉慢蹇。揆以臣分。實合重誅。何敢一刻晏然於臺次乎。請命遞斥臣職。答曰。勿辭亦勿退待。
정조 7년
正言趙恒鎭啓曰。臣猥以無似。本不合於耳目之任。而常參之日。遽承除署經入侍之命。義分是懼。他不暇顧。冒沒登筵。粗伸沐浴之忱。而再昨詣臺歸路。重添暑症。今日召牌儼臨。而未免違傲。罪著溺職。縮伏俟譴。卽伏見傳敎下者。誨責諄摯。辭旨嚴截。臣於是惶隕震越。實合重誅。以此情悰。何敢一刻晏然於臺次乎。請命遞斥臣職。答曰。勿辭亦勿退待。
정조 7년
持平洪聖淵啓曰。請大靜縣爲奴罪人金壽賢。依律處斷。措辭見上請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。措辭見上請大靜縣定配罪人聖中。亟令王府。設鞫嚴問。期於得情。快正王法。措辭見上請削版罪人有臣宗甲義駿。竝令王府。設鞫嚴問。依律處斷。措辭見上請康津縣量移罪人趙嵎。亟寢酌處之命。仍令王府。設鞫得情。快正王法。措辭見上請薪智島荐棘罪人瑩中。設鞫嚴問。快施當律。措辭見上請楸子島安置罪人李普行。亟令王府。拿鞫嚴問。措辭見上請物故罪人國榮。亟施孥籍之典。措辭見上請李義翊。更令王府。設鞫嚴問。期於得情。措辭見上請金養淳。亟令王府。更爲設鞫。期於得情。措辭見上請李義直。亟令王府。設鞫得情。快正典刑。措辭見上請黑山島定配罪人任觀周。亟令王府。拿鞫嚴問。期於得情。措辭見上請捕廳罪人煥九。亟令王府。嚴加鞫問。快正典刑。措辭見上請洪儀泳。亟施島配之典。措辭見上又啓曰。新除授掌令鄭彦郁。時在洪忠道扶餘地。掌令李顯靖。時在慶尙道安東地。請竝斯速乘馹上來事。下諭。答曰。不允。第四件事第五件事第十件事。亟停勿煩。下諭事。依啓。
정조 7년
諭左議政洪樂性曰。前後敦勉于卿。凡幾遭也。又幾日也。上下相持。徒損國體。噫。卿居具瞻之地矣。一己之廉防雖重。四方之聽聞有駭。則以卿休休之量。斷斷之衷。獨不念及於此乎。且念今卿所住之地。卽春賑甫訖之邑也。承宣之往守已久。官民之受弊不貲。然猶屬末節細故。大官去就。固何可罥罣於此。不能爲綽裕如矣。而卿則無一毫可引之義。有十分當進之端。與其一味邁邁。曠日持久。終至傷國體而貽民弊。曷若幡然改圖。卽日入城。使分義得伸。公私兩幸乎。頃見卿附奏。亦以此有所云云矣。固知卿進退亦憂之心。靡所不及。而虛佇之極。又此申申。竊冀卿之體予意也。傳曰。此敦諭。偕來承旨。傳諭。期於偕入。向以國體事面。有所敷敎。意謂大臣之諦聽。凡今幾日。尙無幡然之望。方愧誠意之未孚。在大臣之心。亦未知安乎否。泄菀之極。附此草草數語。諒之諒之事。一體傳諭。
정조 7년
同義禁朴祐源疏曰。伏以。臣至愚極陋。百不猶人。而偏蒙我聖上陶鑄生成之恩。露拙而曲加庇覆。有罪而每賜涵貸。揚歷華顯。遽然至亞卿之班。過福之災。理所必至。居常愧懼。若隕淵谷。果然昏謬不職。自陷大戾矣。夫肅肅禁閽。何等深嚴。而假托軍卒。變着服色。突入擊鼓。驚動天聽。此實前古所無之變怪。而臣在宿衛之地。矇未防察。任其攔入。若論其罪。萬隕猶輕。而聖度天大。罰止薄勘。公議迭發。一例靳允。螻蟻賤臣。何以得此。蹙伏感泣。無地自容。千萬不自意恩敍特降。繼以有金吾除旨。臣於是。驚惶感激。益不知攸措。其在義分。固當竭蹶趨承之不暇。而彈墨未乾。罪名不輕。揚揚冒出。有靦面目。玆敢略陳短章。仰暴危悃。伏乞聖慈。俯垂鑑諒。特賜刊改。以安私分。仍治臣罪。以肅朝綱焉。答曰。省疏具悉。卿其勿辭行公。
정조 7년
癸卯六月十一日辰時。上御誠正閣。承旨入侍時。左承旨李在學。假注書李敬五。記事官李崑秀尹行任。以次進伏訖。上曰。旱餘甘霈。固已喜幸。而猶患未洽。誠甚悶然。蒸鬱如此。頗多更霔之意矣。在學曰。然矣。在學曰。日前御史。書啓覆奏時。昆陽郡守趙貞相。眞寶縣監李琇。一體論罪。旣書榻敎。又或出代。而見漏於擧條中。事涉不察。不可無警。當該吏曹堂上推考。原擧條。改付標啓下。何如。上曰。依爲之。出擧條仍命退。承史以次退出。
정조 7년
癸卯六月十一日辰時。上御誠正閣。輪對官入侍時。右承旨李亨元。假注書李敬五。記注官金鳳顯。記事官尹行任。東活人別提玄啓桓。瓦署別提池景喆。南學訓導韓聖煥。中部都事朴敬圭。南部奉事李集明。以次進伏訖。上曰。次次進前。啓桓進伏。上問職姓名。對曰。東活人別提臣玄啓桓矣。上問職掌。對曰。病民救活矣。景喆進伏。上問職姓名。對曰。瓦署別提臣池景喆矣。上問職掌。對曰。掌瓦矣。聖煥進伏。上問職姓名。對曰。南學訓導臣韓聖煥矣。上問職掌。對曰。訓導儒生矣。敬圭進伏。上問職姓名。對曰。中部都事臣朴敬圭矣。上問職掌。對曰。七事矣。上曰。一依職事。着實擧行。可也。集明進伏。上問職姓名。對曰。南部奉事臣李集明矣。上問職掌。對曰。七事矣。上曰。依七事。惕念擧行。可也。上問所懷。啓桓等曰。無可奏事矣。上曰。輪臺官以次先退。上曰。吏房承旨入侍。賤臣承命出。與都承旨鄭昌順偕入進伏。上曰。惠慶宮進服淸暑六和湯。本方中。加便香附一錢。人蔘半夏各五分。黃連減三分。十貼製入。出榻敎上曰。連日蒸鬱。雨意頗多矣。亨元曰。然矣。上曰。昨日監封。何以爲之。而下敎亦傳及大臣乎。昌順曰。已於大廳。仔細爲之。下敎亦爲傳及。而第白綿紙紙品甚劣。所見駭然矣。上曰。何故而然。莫非該曹不能申飭之致也。昌順曰。年年品劣。自至如此云矣。上曰。封裹後。置於何處乎。昌順曰。置于大廳。使市井輩守直矣。上曰。戊戌年關西改色。民弊不少。今番勿改色事。知委於關西道臣。亦爲傳及右相。可也。上曰。水原東萊兩守令望筒催促。臺諫牌去來。知入。仍命書傳敎曰。水原之民。無異瘡痍甫完。此時牧民之官。不宜一刻暫曠。至於萊府。以邊上重地。前府使方在拿處中。新除授水原府使。明日辭朝。東萊府使。亦令不多日內辭朝。仍命退。承史以次退出。
정조 7년
癸卯六月十一日申時。上御誠正閣。坐直承旨入侍時。一直提學鄭志儉。右副承旨金宇鎭。假注書李敬五。記注官金鳳顯。記事官尹行任。以次進伏訖。上命書傳敎曰。向來之事。無異公罪。臺章論勘。不過體例。以此連事違召。大關分義。行左承旨朴祐源。從重推考。更卽牌招入直。仍命退。諸臣以次退出。
정조 7년
癸卯六月十一日酉時。上御誠正閣。禮房承旨入侍時。左副承旨金宇鎭。假注書李敬五。記注官金鳳顯。記事官尹行任。以次進伏訖。上曰。久矣憫旱。喜見同雲。若將沛然。民其蘇矣。宇鎭曰。畿內間有得雨之邑。而他道則大霔云矣。上曰。水原府使聞是再任云。如不得去則備邊司。似當草記。東萊府使何當辭朝。竝爲知入。賤臣承命出問。以水原府使則前任爲十二年。不拘再任。而東萊府使則當於數日內下直之意。仰達。仍命退。承史以次退出。
정조 7년
癸卯六月十一日初更。上御誠正閣。左承旨入侍時。行左承旨朴祐源。假注書李敬五。記注官金鳳顯。記事官尹行任。以次進伏訖。上曰。三農過半。一霈終靳。宵旰隱憂。寢啖何安。祐源曰。近得湖南傳聞。靈光靈巖等沿海諸邑則方始祈雨云。民事誠渴悶矣。上命書傳敎曰。明日雖値展拜。各司褒貶。依例爲之。仍命退。承史以次退出。
정조 7년
行都承旨鄭昌順坐行左承旨朴祐源坐直右承旨李在學坐左副承旨李亨元坐右副承旨金宇鎭坐同副承旨林錫喆坐直注書二員未差假注書李翼晉病李敬五仕直事變假注書沈銖仕
정조 7년
李亨元啓曰。禁衛營御營廳將官來言。今日。本營軍兵。日次私習云矣。敢啓。傳曰。停。
정조 7년
傳于李亨元曰。水原府使再明日入侍。
정조 7년
李亨元啓曰。密符親納。例也。而前摠戎使徐有大。使其褊裨替納。事極駭然。從重推考。何如。傳曰。旣非罷遞則何不親呈。該房之曾無據例不捧。反有此問備之請。巽軟極矣。此是何承旨所爲。抑諸承旨不察乎。